Koracima kroz baštinu – Suhozid

*Suhozid. Što je to? Zid koji nije mokar? Za neke hrpa kvrgavog i teškog kamenja, a za druge divotni kameni krvotok našeg priobalja. [[1]](#footnote-1)*

Prema definiciji iz Hrvatskog općeg leksikona, suhozid je „*tehnika izgradnje zidova od kamena 'na suho', bez uporabe veziva (morta).“*

Suhozid, trag predaka u kamenu, tradicijska je baština dalmatinskog prostora još od prapovijesnih vremena.[[2]](#footnote-2) Te „suludo- bez razloga“ naslagane kamene zidove stoljećima su gradile marljive i žuljevite ruke naših predaka.

Šibenik i njegova okolica prepuni su suhozidnih ograda. Mrežom suhozida isprepleteni su Murter, Vodice, Zaton, Martinska, Srima, Grebaštica, Primošten....Tu su i naši otoci Kaprije, Kornati, Prvić [[3]](#footnote-3)... Graditeljske ruke naših djedova i pradjedova krčile su kamen po kamen da bi se dobile male čestice zemlje prikladne za obradu. Suhozidom su se naš stari borili protiv erozije tla i isušivanja zemlje, bili su prepreka domaćim životinjama da odlutaju, ali i zaštita vrtu od divljih životinja i drugih uljeza. Njihovim umijećem slaganjem kamena napravljene su ograde, bunje, gromače, kuće i pojate. Suhozidom su oblikovali svoj krajolik prema vlastitim potrebama. U njemu i oko njega svoj dom pronašle brojne biljne i životinjske vrste povećavajući bioraznolikost okoliša.

Najveći dio suhozida nastao je tijekom druge polovice 19. stoljeća i vezan je uz vinarsku konjunkturu kako bi se zasadili vinogradi. Naime, zbog filoksere (bolesti vinove loze) koja je poharala francuske, talijanske i njemačke vinograde, Europa je ostala bez vina. To je dovelo do naglog porasta cijene vina u čemu su naši stari vidjeli priliku. U razdoblju od 1875. do 1894. šibenski je težak stavio pod lozu goleme i često nepristupačne površine krškog tla na brojnim i impozantnim suhozidnim terasama na vrlo strmim i kamenitim zemljištima, koja ranije nije imalo smisla kultivirati. U nepunih dvadeset godina nastali su prepoznatljivi spomenici ljudske dovitljivosti koji i danas vrše svoju namjenu. Odolijevajući vremenu, čuvari naše baštine, privlače naše poglede i plijene našu pažnju.[[4]](#footnote-4)

Suhozid, svjedok ljudskog truda, trpljenja i žrtve, ali i neuništive nade generacija neimenovanih graditelja, u prosincu 2016. godine dobio je trajnu zaštitu kao nematerijalno kulturno dobro Republike Hrvatske. Od 2018.godine uvršten je na UNESCO-ovu listu nematerijalne svjetske baštine.

Nekada građeni iz gospodarskih razloga, braneći život i egzistencijalni prostor, suhozid je danas iznimno vrijedna baština, otisak identiteta kojeg trebamo sačuvati za buduće generacije. Zato „*kada prođete pokraj šibenskih suhozida i bunja sjetite se da ih je izgradio nečiji djed ili pradjed. Možda upravo vaš.“*

.

1. http://tris.com.hr/2014/11/suhozidarska-renesansa-nasi-suhozidi-su-duzi-od-kineskog-zida-i-veci-od-svih-piramida-vrijeme-je-za-unesco/ [↑](#footnote-ref-1)
2. Prve tragove gradnje suhozida nalazimo u Mezoptamiji kada su narod Hurita, koji su pripitomili divlju lozu (trši), kamenim suhozidima (kamena) iz kamenih blokova (matun) ogradili svoje vinograde (tršat). Jedno od sedam svjetskih čuda, grad Machu Picchu, izgrađen je tehnikom suhozida. Danas suhozide možemo naći po cijelom svijetu, od Sredozemlja do Irske i Škotske, od Zimbabwea do obala Novog Zelanda. Na području Hrvatske gradnju suhozida nalazimo još kod ilirskih naroda. Tada nastaju najstarije suhozidne građevine, prapovijesne gradine i tumule (grobne humke). Ipak, najbolje očuvani primjeri njihovog građenja su grčka hora u polju kraj Starigrada na Hvaru, te rimski ager sjeverno od Pule. Đurović, I., Šaravanja, K., Oreč, F. *Tradicionalne suhozidne konstrukcije, s posebnim osvrtom na Hercegovinu i dubrovačko primorje i. Dio - (samostojeći) zidovi,* e-Zbornik“ Elektronički zbornik Građevinskog fakulteta Sveučilišta u Mostaru, broj 10., 2015., str.94 [↑](#footnote-ref-2)
3. Prema arheloškim nalazima, najstariji suhozid na šibenskom produčju datiramo u 16.st. i nalazi se na Srimi. Prema riječeima Jadrane Kale, na Srimi“ *nije manje od 500 kilometara suhozida i 200 bunja*“. Pažnju privlači i podatak da suhozid možemo naći i u samom srcu Šibnika,u Mimincu i Docu.

   <https://mok.hr/volim-sibenik/item/23266-suhozidi-kao-nematerijalna-svjetska-bastina-na-srimi-najmanje-500-kilometara-suhozida-i-200-bunja> [↑](#footnote-ref-3)
4. Najočuvaniji primjer suhozida, koji privlači pažnju svog prolaznika, je nadeleko poznat primoštenski Bucavac iskrčen 1947. - 1957. godine nakon kolektivizacijske odluke komunističke vlasti iz njezina rigidnog razdoblja. Glavaš, Ivo. Zaboravljeni Šibenik, *Suhozidi i bunje: Priče naših težaka*.

   <https://www.sibenik.in/zaboravljeni-sibenik/suhozidi-i-bunje-prica-nasih-tezaka/83936.html> [↑](#footnote-ref-4)